शहर में अधूरे पड़े हैं विकास कार्य
पुराने प्रस्ताव पर काम नही ंहोने से कल की बैठक में हंगामे के आसार
अब तक नगरपालिका परिषद की बैठकें हंगामेदार रही हैं। सम्मेलन में रखे गए अधिकतर प्रस्ताव खारिज कर दिए गए। अब फिर 31 दिसंबर को नपा परिषद की बैठक रखी गई है। इसके लिए 49 प्रस्तावों वाला एजेंडा नगरपालिका द्वारा पार्षदों को जारी कर दिया गया है । उन पर मोहर लगे तो शहर का विकास हो, लेकिन इस बार भी भाजपा पार्षदों द्वारा बैठक में हंगामा किए जाने के आसार दिखाई दे रहे हैं । वे पुराने प्रस्तावों पर काम न होने और नए प्रस्तावों को लेकर अपनी नाराजगी जताने का मन बन रहे हैं।
हालांकि जानकारी के मुताबिक पहले भाजपा पार्षदों की बैठक होगी, उसमें रणनीति तय की जाएगी। इससे पहले 12 अक्टूबर को हुई बैठक में 82 प्रस्ताव रखे गए थे इनमें से पार्षदों ने 57 प्रस्ताव अस्वीकृत कर दिए थे। अब देखना यह है की इस बार की बैठक में शहर के हित में कितने प्रस्तावों पर पार्षदों की मोहर लग पाएगी । इस बार उम्मीद जताई जा रही है कि दलगत राजनीति से ऊपर उठकर शहर के विकास को ध्यान में रखा जाएगा, लेकिन भाजपा पार्षदों के रुख से ऐसा नहीं लगता कि इस बार भी बैठक में रखे गए प्रस्तावों को आसानी से स्वीकृति मिल पाएगी। इस बार ठेकेदारों को ब्लैक लिस्टेड करने का मुद्दा जोर-शोर से उठाए जाने की संभावना है।
नपा की बैठक में ये रखे जाएंगे प्रस्ताव
नपा की आगामी बैठक के एजेंडे में 49 प्रस्ताव रखे गए हैं। इनमें अधिकतर सीसी रोड और नालियाें के निर्माण के हैं । इनके अलावा जो महत्वपूर्ण प्रस्ताव एजेंडे में शामिल किए गए हैं इनमें शहर की सुंदरता के लिए नपा सीमा में भोपाल-सागर विदिशा रोड पर स्वागत द्वार निर्माण कराना , मुख्य मार्ग भोपाल-सागर विदिशा का चौड़ीकरण एवं डिवाइडर निर्माण कार्य ,महामाया चौक स्थित शॉपिंग कांप्लेक्स इंटीरियर कार्य ,सांची रोड के चौड़ीकरण की निविदा दर की स्वीकृति , यूरोपियन यूनियन प्रोजेक्ट के तहत नाला निर्माण की निविदा दरों की स्वीकृति , मछली मार्केट निर्माण , शहरी क्षेत्र में डे-केयर सेंटर का निर्माण, रामलीला मेला समिति को अनुदान , जलकर दरों में बढ़ोतरी करने के प्रस्ताव एजेंडे में प्रमुख रूप से शामिल किए गए हैं ।
पिछली बैठक में खारिज हुए ये काम
पानी की टंकी के निर्माण से लेकर सागर तिराहे के सौंदर्यीकरण का प्रस्ताव शामिल है। सीसी के प्रस्ताव भी विरोध की भेंट चढ़ गए। इनको लेकर पार्षद जमकर विरोध जताते रहे। विरोध के कारण ही 57 प्रस्ताव पास नहीं हो सके थे । वार्ड नंबर 11, 12 और 13 में बारिश के पानी की निकासी के लिए 71 लाख रुपए की लागत से एक नाला बनाया जाना था। इसका टेंडर भी बुलाया जा चुका है, लेकिन पार्षदों ने इस प्रस्ताव को पास नहीं किया। इसके चलते नाले का निर्माण खटाई में पड़ गया है। इसके अलावा सागर तिराहे का सौंदर्यीकरण और हाईमास्ट लाइट, नगरपालिका कार्यालय की शिफ्टिंग, कई सीसी रोड और नालियां, रामलीला परिसर में अतिक्रमण रोकने के लिए बाउंड्रीवाल बनाए जाने पर पार्षदों ने ब्रेक लगा दिया था। बैठक में नपा अध्यक्ष और भाजपा पार्षदों के बीच हुई तीखी नोक झोंक भी हुई थी।
ठेकेदारों काे ब्लैक लिस्टेड न करने पर नाराजगी
12 अक्टूबर को नगरपालिका परिषद की बैठक में निर्माण कार्यों में देरी होने की वजह निर्माण कार्यों में लगे ठेकेदारों द्वारा काम न किए जाने पर उन्हें ब्लैक लिस्टेड करने की बात सर्वसम्मति से तय की गई थी , लेकिन एक भी ठेकेदार को ब्लैक लिस्टेड नहीं किए जाने पर भाजपा पार्षद अपनी नाराजगी जता सकते हैं । नगरपालिका में विधायक प्रतिनिधि रामकुमार साहू कहते हैं की ठेकेदारों को सिर्फ नोटिस देकर छोड़ दिया गया है । यह बात सीएमओ द्वारा परिषद की अवहेलना करना है, उनसे इसका जवाब मांगा जाएगा ।
सर्वोपरी हो विकास
शहर के विकास के लिए सभी पार्षदों को एक राय होना चाहिए । समय पर यदि प्रस्तावों को स्वीकृति मिल गई होती तो उनमें से कई काम शुरू भी हो गए होते । आने वाली बैठक में सभी को शहर की खातिर सकारात्मक रुख रखना चाहिए । जमना सेन, अध्यक्ष नपा रायसेन
मांगंेगे पुराना हिसाब
परिषद में जिन कामों के प्रस्ताव स्वीकृत किए हैं, उन पर काम नहीं किया गया। किसी की टीएस नहीं हुई तो किसी में दूसरे अड़ंगे हैं। पहले पुराने प्रस्तावों पर कार्रवाई का हिसाब मांगेंगे। रामकुमार साहू, विधायक प्रतिनिधि नगरपालिका
पार्टी करेगी तय
परिषद की बैठक को लेकर अभी कुछ तय नहीं किया गया है । यह पार्टी संगठन का मामला है, जो रणनीति तय की जाएगी उसके मुताबिक हम अपना पक्ष रखेंगे। वार्ड के विकास कार्यों का विशेष ध्यान रखा जाएगा । संगीता सोनी, भाजपा पार्षद वार्ड 07
पुराने अधूरे फिर भी नए प्रस्ताव
परिषद की बैठक में नए प्रस्ताव रख दिए जाते हैं जबकि पुरानों पर काम नहीं किया जा रहा है । यह पार्षदों को बदनाम करने की साजिश है । बैठक में पुरजोर विरोध दर्ज कराएंगे । सुखेंद्र सिंह बघेल, भाजपा पार्षद
बैठक को लेकर पार्षदों के बोल
नपा में पार्षदों का गणित
परिषद में कुल पार्षद - 18
भाजपा पार्षदों की संख्या - 11
कांग्रेस पार्षदों की संख्या- 05
निर्दलीय पार्षदों की संख्या-02
स्वीकृति नहीं मिलने से अटका पड़ा है शहर की मुख्य सड़क का चौड़ीकरण।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva mag_Deva hin_Deva hin_Deva awa_Deva bho_Deva bho_Deva awa_Deva awa_Deva hin_Deva